### NN 89/2021 (11.8.2021.), Pravilnik o mjerilima i načinu korištenja vlastitih prihoda Hrvatske matice iseljenika

Središnji državni ured za hrvate izvan Republike Hrvatske

1635

Na temelju članka 56. stavka 4. Zakona o izvršavanju Državnog proračuna Republike Hrvatske za 2021. godinu (»Narodne novine«, broj 135/2020 i 69/2021), uz prethodnu suglasnost ministra financija, a u vezi s člankom 2. stavkom 2. i člankom 13. Zakona o Hrvatskoj matici iseljenika (»Narodne novine«, broj 94/18), državni tajnik Središnjeg državnog ureda za Hrvate izvan Republike Hrvatske donosi

PRAVILNIK

O MJERILIMA I NAČINU KORIŠTENJA VLASTITIH PRIHODA HRVATSKE MATICE ISELJENIKA

I.

Ovim Pravilnikom uređuju se prihodi koje Hrvatska matica iseljenika, proračunski korisnik državnog proračuna (u daljem tekstu: Matica) ostvari na tržištu obavljanjem osnovne djelatnosti i drugih djelatnosti za koje je registrirana, kao i način korištenja takvih prihoda.

II.

(1) Odredbe ovog Pravilnika odnose se na prihode što ih Matica ostvari na tržištu od obavljanja osnovne i ostalih djelatnosti za koje je registrirana i od drugih pomoćnih djelatnosti: iznajmljivanja prostora; organiziranja stručnih skupova, radionica, tečajeva; školarina; oglašavanja; prodaje časopisa Matica, Hrvatskog iseljeničkog zbornika te ostalih izdanja u zemlji i inozemstvu; čijim obavljanjem Matica ostvaruje prihode u skladu sa Zakonom o proračunu (u daljnjem tekstu: vlastiti prihodi).

(2) Iznosi što ih Matica naplaćuje izravno od korisnika smatraju se u smislu ovog Pravilnika prihodima ostvarenim na tržištu.

(3) Odredbe ovog Pravilnika ne odnose se na sredstva državnog proračuna koja se doznačuju Matici.

III.

(1) Matica ostvaruje vlastite prihode bez prethodne suglasnosti Središnjeg državnog ureda za Hrvate izvan Republike Hrvatske.

(2) Matica je dužna Središnjem državnom uredu za Hrvate izvan Republike Hrvatske dostavljati izvještaj o ostvarenju i načinu raspodjele vlastitih prihoda.

(3) Izvještaj iz stavka 2. ove točke podnosi se mjesečno, do 5. u mjesecu za prethodni mjesec.

IV.

(1) Vlastite prihode iz točke II. ovog Pravilnika Matica je obavezna rasporediti za pokriće troškova na način i prema mjerilima kako slijedi:

– do 70 % vlastitih prihoda iz točke II. ovog Pravilnika koristit će se za podmirenje rashoda nastalih realizacijom programa i aktivnosti temeljem kojih su vlastiti prihodi ostvareni, za materijalne rashode redovitog poslovanja, te rashoda za nabavu i održavanje nefinancijske imovine,

– do 5 % vlastitih prihoda iz točke II. ovog Pravilnika koristit će se za stručno usavršavanje radnika,

– do 5 % vlastitih prihoda iz točke II. ovog Pravilnika koristit će se za promotivne aktivnosti, organizacije stručnih skupova i radionica te nakladničku djelatnost,

– do 20 % vlastitih prihoda iz točke II. ovog Pravilnika koristit će se za isplatu dodatka za uspješnost u radu i isplatu naknade za rad članova Upravnog vijeća.

(2) Iznimno od stavka 1. ove točke, Upravno vijeće Matice može uz prethodnu suglasnost Središnjeg državnog ureda za Hrvate izvan Republike Hrvatske donijeti odluku:

– da se za podmirenje rashoda nastalih realizacijom programa i aktivnosti temeljem kojih su vlastiti prihodi ostvareni, za materijalne rashode redovitog poslovanja Matice te rashoda za nabavu i održavanja nefinancijske imovine, rasporedi više od 70 % vlastitih prihoda iz točke II. ovog Pravilnika,

– da se za promotivne aktivnosti, organizacije stručnih skupova i radionica te nakladničku djelatnost rasporedi više od 5 % vlastitih prihoda iz točke II. ovog Pravilnika.

V.

Matica je dužna mjerila utvrđena točkom IV. ovog Pravilnika primjenjivati za korištenje vlastitih prihoda ostvarenih u tekućoj poslovnoj godini, kao i za prenesene viškove prihoda ranijih godina.

VI.

(1) Upravno vijeće Matice obvezno je na prijedlog čelnika Matice, a u skladu sa Statutom Matice i s ovim Pravilnikom, donijeti opći akt kojim će se utvrditi uvjeti, kriteriji i način korištenja vlastitih prihoda primjeren poslovanju Matice.

(2) Pravo na isplatu dodatka na plaću i dodatka za uspješnost u radu Matica može ostvariti ukoliko je u bilanci na dan 31. prosinca prethodne godine iskazala višak prihoda.

VII.

Pravo na isplatu dodatka na plaću i dodatka za uspješnost u radu pripada svim radnicima zaposlenima u Matici sukladno općem aktu iz točke VI. ovog Pravilnika.

VIII.

Na opći akt iz točke VI. ovog Pravilnika Matica je dužna ishoditi prethodnu suglasnost Središnjeg državnog ureda za Hrvate izvan Republike Hrvatske.

IX.

Ukupan iznos sredstava koje Matica može namijeniti za isplatu bruto plaća, kroz dodatak za uspješnost u radu ne može biti veći od 1/12 rashoda za zaposlene (skupina računa 31) prethodne godine.

X.

Matica je dužna ostvarene vlastite prihode evidentirati sukladno propisima kojima je uređeno proračunsko računovodstvo.

XI.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/21-04/02

Urbroj: 537-05/1-21-06

Zagreb, 4. kolovoza 2021.

Državni tajnik
 Zvonko Milas, v. r.